Väljasõit Tallinnast kl 08.30 Vene kultuurikeskuse eest (Mere pst 5).
Teeme kohvipeatuse Tikupoisi juures ja sõidame edasi Viljandisse. Jalutuskäik kaunis Viljandis (umbes tunniajane ekskursioon või soovijatele vaba aeg).
Sõidame Võrtsjärve äärde. Võrtsjärve Angerjafestival – Angerjas peab pidu!
Festivali eesmärk on tutvustada Võrtsjärve kui põnevat toidupiirkonda. Saab näha ja tundma õppida kohalike kalurite traditsioone kalaroogade valmistamisel. Lisame vürtsi maailma maitsete tutvustamisega, sest angerjas on au sees nii Rootsis, Inglismaal, Hollandis kui ka kaugel Aasias. Angerjas on vaieldamatult Võrtsjärve kõige tuntum elanik. Aastakümneid on see kala olnud kohalike kalurite üks olulisi elatusallikaid ja samas Eestimaise kalavaliku üks suurimaid delikatesse.
Vaatame, kuidas kalakokk õpetab angerjaroogade valmistamist. Keedame angerjasupi, mille saame lõunasöögiks ära süüa. Kuulame angerjateadlase jutte.
Päeva lõpetab meeleolukas kontsert – Ivo Linna koos Antti Kammistega (algus kl 17.00). Seejärel asume koduteele. Tallinna jõuame umbes kella 21.00 paiku.